Merket til *Pionierorganisation Ernst Thälmann* eller *Jung-Pionieren*, forkortet JP, med slagordet *Seid bereit* («vær beredt»).
Ungpionerer, medlemmer av den kommunistiske barneorganisasjonen i det tidligere DDR, på kommunistpartiet SEDs partikongress i Berlin i juni 1971: «Stolt kan de fortelle at de har samlet inn fem millioner mark til det tapre vietnamesiske folk.»  Foto: Deutsches Bundesarchiv 
Unge Thälmann-pionerer under SEDs partikongress i 1986. Barna er uniformert i karakteristiske båtluer og halstørkler. Monumentalportrettene forestiller kommunistheltene Karl Marx, Friedrich Engels og Vladimir Lenin.  Foto: Deutsches Bundesarchiv 
Det sovjetrussiske æresmonumentet i Treptower Park i Berlin i juli 1987 da sovjetiske Leninpionerer og «Komsomolzere» sammen med østtyske Thälmannpionerer og «FDJlere» la ned krans for å minnes falne sovjetiske soldater.  Foto: Deutsches Bndesarchiv 
En østtysk ungpioner på skuldrene til en folkearméoffiserer på «DDR-ungdommens dag» 4. august 1973. Soldatene fra Nationale Volksarmee (NVA) inngikk i en demonstrasjon under de 10. verdensfestspillene i Berlin den sommeren.  Foto: Deutsches Bundesarchiv 
**Pionerorganisasjon Ernst Thälmann**, på tysk **Pionierorganisation Ernst Thälmann**, vanligvis bare kalt **Pioniere**, **Junge Pioniere** eller **Jungpioniere** («ungpionerer»), forkortet **JP**, var den politiske masseorganisasjonen for barn i Øst-Tyskland (DDR) fra 1948 til 1990. Barneorganisasjonen var underlagt Freie Deutsche Jugend (FDJ). Tiden i Junge Pioniere skulle forberede medlemmene til en inntreden i Freie Deutsche Jugend. Virksomheten var del av den sosialistiske oppdragelse som myndighetene ønsket for barn og ungdom.

Historikk
---------

Pionerorganisasjon Ernst Thälmann ble dannet 13. desember 1948, etter en beslutning av SED. 13. desember ble derfor regnet som «pionerbursdag» i DDR. JP var bygd opp og organisert helt etter forbilde av «Lenin-pionerene», ungpionerene i Sovjetunionen. JPs slagord var *Seid bereit'*, «vær beredt», og organisasjonens mål var å oppdra østtyske barn i «den sosialistiske tradisjon og DDRs vilje», det vil si lære dem om marxist-leninismen.

JPs første leder var Margot Honecker (1949–1952). Hun ble senere undervisningsminister i DDR.

Selv om medlemskap ikke var obligatorisk, oppnådde organisasjonen en enorm medlemsmasse. I 1989 var ca. 98 % av de østtyske skolebarna medlemmer av organisasjonen. Blant tidligere medlemmer kan nevnes Angela Merkel som ble Tysklands forbundskansler i 2005. Visesangeren Wolf Biermann var medlem av ungpionerene i Vest-Tyskland.

Pionierorganisation Ernst Thälmann ble lagt ned i august 1990 etter Tysklands gjenforening.

### Navn

Pionerorganisasjon Ernst Thälmann tok navn etter Ernst Thälmann, leder i det tyske kommunistpartiet KPD fra 1923 til det ble forbudt av nazistene i 1933: Thälmann ble drept i konsentrasjonsleiren Buchenwald i 1944. Ordet *pioner* brukes i flere sammenhenger om foregangspersoner og banebrytere. Det betyr opprinnelig «fotsoldat som rydder vei og bygger skanser» eller «nybygger».

### Ungpionerer og Thälmannpionerer

Fra 1.-3. klasse bar skolebarn som var medlemmer av JP, et trekantet, blått sjal eller halstørkle, fra 4. til 6. klasse hadde barna rødt sjal. De tre kantene sto for grunnpillarene i den sosialistiske oppdragelsen: foreldrehjemmet, skolen og ungdomsforbundet. Medlemmene ble ofte kalt *Jung-Pionieren* («ungpionerer»). Fra 4. klasse fikk medlemmene betegnelsen *Thälmann-Pionieren* («Thälmann-pionerer»).

### Ungpionerenes bud

Følgende «bud» er hentet fra medlemskortet for ungpionerne omkring 1980:

* *Vi ungpionerer elsker vår tyske demokratiske republikk.*
* *Vi ungpionerer elsker foreldrene våre.*
* *Vi ungpionerer elsker freden.*
* *Vi ungpionerer er venner med barn fra Sovjetunionen og alle land.*
* *Vi ungpionerer lærer flittig, er ordentlige og disiplinerte.*
* *Vi ungpionerer respekterer alle arbeidende mennesker og hjelper skikkelig til overalt.*
* *Vi ungpionerer er gode venner og hjelper hverandre.*
* *Vi ungpionerer liker å synge og danse, leke og lage.*
* *Vi ungpionerer driver med sport og holder kroppene våre reine og sunne.*
* *Vi ungpionerer bærer med stolthet det blå halstørklet vårt.*
* *Vi ungpionerer forbereder oss på å bli gode Thälmann-pionerer.*

### Sanger

Av ulike kulturtiltak var ikke minst sang og musikk viktig i pionerbevegelsen. Det ble derfor skrevet en rekke barnesanger som ideologisk propaganda for organisasjonen, landet og sosialismen. Flere av disse sangene har blitt gjenutgitt på «ostalgiske» CD-plater. Av populære JP-sanger kan nevnes:

* *Unser kleiner Trompeter* (åpningsstrofe:*Von all unsern Kameraden ...*)
* *Thälmann-Lied (Heimatland, reck deine Glieder ...)*
* *Pioniermarsch (Wir tragen die blaue Fahne ...)*
* *Der Volkspolizist Ich stehe am Fahrdamm ...)*
* *Jetzt bin ich Junger Pionier*
* *Unsere Heimat*
* *Fröhlich sein und singen*
* *Kleine weiße Friedenstaube*
* *Lied der jungen Naturforscher (Die Heimat hat sich schön gemacht ..)*
* *Gute Freunde (Soldaten sind vorbeimarschiert ...)*
* *Hab'n Se nicht noch Altpapier*
* *Pioniere voran! (Hell scheint die Sonne ...)*
* *Laßt Euch grüßen, Pioniere*
* *Immer lebe die Sonne*
* *Friede auf unserer Erde*
* *Fernsehturmlied*
* *Wenn ich groß bin, gehe ich zur Volksarmee*

Galleri
-------

* Den østtyske ungpionér-organisasjonen var oppkalt etter Ernst Thälmann, leder av det tyske kommunistpartiet da Hitler kom til makta 1933. Thälmannabzeichen («Thälmann-merke», med Thälmann og JP på en blå fane) ble gitt ved slutten av skoleåret til medlemmer som hadde vist særlig dyktighet innen ulike fag.Den østtyske ungpionér-organisasjonen var oppkalt etter Ernst Thälmann, leder av det tyske kommunistpartiet da Hitler kom til makta 1933. *Thälmannabzeichen* («Thälmann-merke», med Thälmann og *JP* på en blå fane) ble gitt ved slutten av skoleåret til medlemmer som hadde vist særlig dyktighet innen ulike fag.
* JP-demonstrasjon i Øst-Berlin under «Unge jenters dag» i august 1951. Foran i flaggtoget bærer jentene et portrett av stalinisten Bolesław Bierut, Polens president etter andre verdenskrig.  Foto: Deutsches BundesarchivJP-demonstrasjon i Øst-Berlin under «Unge jenters dag» i august 1951. Foran i flaggtoget bærer jentene et portrett av stalinisten Bolesław Bierut, Polens president etter andre verdenskrig.  Foto: Deutsches Bundesarchiv
* To skolegutter i ungpionér-uniformer 1952, med fredsdue, blomster og Winkelementen («vinke-elementer», et østtysk ord for papirflagg til opptog o.l.) Foto: Deutsche FotothekTo skolegutter i ungpionér-uniformer 1952, med fredsdue, blomster og *Winkelementen* («vinke-elementer», et østtysk ord for papirflagg til opptog o.l.) Foto: Deutsche Fotothek
* Ungpionerer og FDJ-ungdommer poserer med plakater og grønnsaker fra Oderbruch under partidagen til SED i juli 1958.  Foto: Deutsches BundesarchivUngpionerer og FDJ-ungdommer poserer med plakater og grønnsaker fra Oderbruch under partidagen til SED i juli 1958.  Foto: Deutsches Bundesarchiv

Referanser
----------

1. ↑  «12. Dezember 2008 - Vor 60 Jahren: FDJ beschließt Gründung der Jungen Pioniere». WDR. 2008. Besøkt 15. mai 2017. «Für den ersten SED-Vorsitzenden Otto Grotewohl sind sie "das sauberste und beste Menschenmaterial für die Zukunft": die Jungen Pioniere in der DDR. Am 12. Dezember 1948 beschließt die Führung der SED-Nachwuchsorganisation Freie Deutsche Jugend (FDJ), in der Sowjetischen Besatzungszone (SBZ) eine eigene Kinderabteilung zu gründen: Die Jungen Pioniere sollen sich formal eigenständig organisieren, politisch aber unter der Leitung der FDJ stehen.»
2. ↑  (kellers), Dominik Reinle (11. desember 2008). «12. Dezember 2008 - Vor 60 Jahren: FDJ beschließt Gründung der Jungen Pioniere». *WDR* **(tysk)**. Besøkt 14. mai 2017. «Die drei Ecken symbolisieren die Grundpfeiler einer sozialistischen Erziehung: Elternhaus, Schule, Jugendverband.»

Se også
-------

* Pionerorganisasjon Vladimir Iljitsj Lenin, en tilsvarende barne- og ungdomsbevegelse i Sovjetunionen
* Freie Deutsche Jugend, ungdomsbevegelsen i DDR

Eksterne lenker
---------------

* (en) Ernst Thälmann Pioneer Organisation – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI
 |